স্টারলিঙ্ককে ভারতে আনছে এয়ারটেল

কলকাতা: এয়ারটেলের (Airtel) হাত ধরে ভারতে আসবে ইলন মাস্কের (Elon Mask) ইন্টারনেট পরিষেবা। স্টারলিঙ্কের স্যাটেলাইট ইন্টারনেট সার্ভিস ভারতে দেওয়ার জন্য ইতিমধ্যেই স্পেসএক্স-এর সঙ্গে চুক্তি করেছে ভারতী এয়ারটেল। মঙ্গলবার বম্বে স্টক এক্সচেঞ্জ ফাইলিংয়ে একথা জানাল এয়ারটেল।

স্পেসএক্স-এর সঙ্গে এয়ারটেলের চুক্তি অনুযায়ী, স্টারলিঙ্কের ইন্টারনেট সার্ভিসের জন্য প্রয়োজনীয় যন্ত্রপাতি এয়ারটেলের রিটেল স্টোরেই পাওয়া যাবে। এয়ারটেলই দেবে স্টারলিঙ্কের তরফের কানেকশন। ডিজিটাল মাধ্যমে বৈষম্য দূর করতে যৌথ ভাবে কাজ করবে এয়ারটেল ও স্টারলিঙ্ক। এই উদ্যোগের অংশ হিসাবে গ্রামীণ এলাকার স্কুল, হাসপাতাল, স্বাস্থ্যকেন্দ্রগুলিতে ইন্টারনেট পরিষেবা পৌঁছে দেবে এই সংস্থা।

আরও পড়ুন: পূর্ব ভারতের প্রথম এসি লোকাল শিয়ালদহে

স্টারলিঙ্কের সঙ্গে চুক্তির জেরে এয়ারটেলের পরিষেবা আরও উন্নত হবে বলে মনে করছেন বিশেষজ্ঞরা। স্টারলিঙ্কের স্যাটেলাইট কানেক্টিভিটি এয়ারটেলের নেটওয়ার্ক আরও জোরদার করবে। স্টারলিঙ্ককে পার্টনার বানিয়ে এয়ারটেল চাইছে দেশের সব জায়গায় নিজেদের উপস্থিতি জোরদার করতে।

উল্লেখ্য, স্পেসএক্সের স্যাটেলাইট ডিভিশন স্টারলিঙ্কের মাধ্যমে বিশ্ব জুড়ে হাই-স্পিড ইন্টারনেট পরিষেবা দেয় স্টারলিঙ্ক। প্রথম বিশ্বের দেশগুলিতে স্টারলিঙ্ক ইন্টারনেট সার্ভিস বেশ জনপ্রিয়। এবার ভারতেও এই পরিষেবা পাওয়ার সুযোগ পাওয়া গেল এয়ারটেলের উদ্যোগে।